Kommissionens forordning (EF) nr. 1408/2003

af 7. august 2003

om fravigelse for produktionsåret 2003/04 af forordning (EF) nr. 2316/1999, for så vidt angår anvendelsen af udtagne arealer i visse medlemsstater

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og

ud fra følgende betragtninger:

(1) Ved Kommissionens forordning (EF) nr. 2316/1999 af 22. oktober 1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder(3), senest ændret ved forordning (EF) nr. 1035/2003(4), er der fastsat betingelser for tildeling af arealstøtte for visse markafgrøder. I artikel 19, stk. 2 og 3, i forordning (EF) nr. 2316/1999 er det fastsat, at udtagne arealer skal holdes uden for produktion i en periode, der begynder senest den 15. januar og slutter tidligst den 31. august, og at arealerne ikke må anvendes til landbrugsproduktion eller gøres til genstand for indtægtsgivende udnyttelse, med mindre andet bestemmes.

(2) Vejrforholdene har i de seneste måneder været karakteriseret ved en ekstrem tørke i nogle af Fællesskabets områder, hvilket har haft betydelig indvirkning på foderforsyningen og sat producenterne i en situation, hvor de kan lide store indkomsttab, fordi de vil være nødsaget til at sælge deres besætninger, hvis de ikke kan skaffe den sædvanlige fodermængde.

(3) I henhold til Kommissionens forordning (EF) nr. 1360/2003 af 31. juli 2003 om fravigelse for produktionsåret 2003/04 af forordning (EF) nr. 2316/1999, for så vidt angår anvendelsen af udtagne arealer i visse områder af Fællesskabet(5), er det tilladt at anvende udtagne arealer i de pågældende områder til dyrkning af foder. Men eftersom tørken har bredt sig til andre områder i Fællesskabet, bør der skaffes supplerende foderressourcer på lokalt plan inden efteråret.

(4) Da klima- og foderforsyningssituationen er meget uforudsigelig, bør der grundet disse usædvanlige forhold hurtigst muligt vedtages en ny fravigelse fra forordning (EF) nr. 2316/1999 med henblik på at give de berørte medlemsstater tilladelse til selv at fastsætte betingelser og objektive kriterier for anvendelsen af udtagne arealer til dyrkning af markafgrøder til foder, inden perioden for jordudtagning udløber, idet det dog sikres, at disse arealer ikke udnyttes til indtægtsgivende formål.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Uanset artikel 19, stk. 2 og 3, i forordning (EF) nr. 2316/1999 kan de i bilaget nævnte medlemsstater fastsætte betingelser og objektive kriterier for anvendelsen af arealer til dyrkning af foder, der er udtaget i produktionsåret 2003/04 i de områder af Fællesskabet, der ikke er nævnt i bilaget til forordning (EF) nr. 1360/2003.

2. Medlemsstaterne træffer de foranstaltninger, der er nødvendige for at sikre, at de i stk. 1 nævnte arealer ikke udnyttes til indtægtsgivende formål, herunder, at de afgrøder, der høstes på de nævnte arealer, udelukkes fra den støtteordning for tørret foder, der er indført med Rådets forordning (EF) nr. 603/95(6).

Artikel 2

De i bilaget nævnte medlemsstater informerer Kommissionen om, hvilke foranstaltninger de har truffet til gennemførelse af denne forordning.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 18. juli 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. august 2003.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 1.

(2) EFT L 145 af 31.5.2001, s. 16.

(3) EFT L 280 af 30.10.1999, s. 43.

(4) EUT L 150 af 18.6.2003, s. 24.

(5) EUT L 194 af 1.8.2003, s. 35.

(6) EFT L 63 af 21.3.1995, s. 1.

BILAG

Belgien

Tyskland

Spanien

Frankrig

Italien

Luxembourg

Østrig

Portugal.